Document ID: 32004D0854

PADOMES LĒMUMS
(2004. gada 7. decembris),
ar kuru groza Lēmumu 2001/867/EK, ar ko Spānijas Karalistei atļauj veikt pasākumus, atkāpjoties no 11. panta Padomes Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem
(2004/854/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Sesto direktīvu 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1), un jo īpaši tās 27. panta 1. punktu,
ņemot vērā Komisijas priekšlikumu,
tā kā:
(1)
Ar Lēmumu 2001/865/EK (2) Padome Spānijas Karalistei atļāva, atkāpjoties no Direktīvas 77/388/EEK 11.A panta 1. punkta a) apakšpunkta, preču vai pakalpojumu piegādes summā, kurai uzliek nodokli, iekļaut piegādātāja izmantotā un saņēmēja nodrošinātā zelta vērtību gadījumā, ja zelta piegāde saņēmējam ir atbrīvota no nodokļiem saskaņā ar Direktīvas 77/388/EK 26.b pantu.
(2)
Minētās atkāpes mērķis ir izvairīties no tā, ka tiktu ļaunprātīgi izmantots atbrīvojums ieguldījumu zeltam, un tādējādi novērst dažus nodokļu nemaksāšanas veidus.
(3)
Vēstulē, kas Komisijas Ģenerālsekretariātā reģistrēta 2004. gada 4. augustā, Spānijas valdība lūdza pagarināt Lēmuma 2001/865/EK spēkā esamības termiņu, kas beidzas 2004. gada 31. decembrī.
(4)
Saskaņā ar Direktīvas 77/388/EEK 27. panta 2. punktu Komisija 2004. gada 9. augusta vēstulē informēja pārējās dalībvalstis par Spānijas Karalistes izteikto lūgumu. 2004. gada 10. augusta vēstulē Komisija paziņoja Spānijas Karalistei, ka tās rīcība ir visa vajadzīgā informācija, lai izvērtētu lūgumu.
(5)
Saskaņā ar Spānijas iestāžu informāciju ar Lēmumu 2001/865/EK atļautā atkāpe ir bijusi efektīva, lai sasniegtu iepriekšminētos mērķus.
(6)
Atkāpes atbilstoši Direktīvas 77/388/EEK 27. pantam, ar kurām vēršas pret izvairīšanos no PVN maksāšanas saistībā ar atbrīvojumu ieguldījumu zeltam, var iekļaut nākotnē izstrādājamā priekšlikumā direktīvai, ar ko racionalizē dažas atkāpes atbilstoši minētajam pantam.
(7)
Tādēļ nepieciešams pagarināt spēkā esamības termiņu atkāpei, kas piešķirta ar Lēmumu 2001/865/EK, vai nu līdz dienai, kad stājas spēkā direktīva, ar ko racionalizē atkāpes atbilstoši Direktīvas 77/388/EEK 27. pantam, kuras attiecas uz izvairīšanos no pievienotās vērtības nodokļa maksāšanas saistībā ar atbrīvojumu ieguldījumu zeltam, vai arī līdz 2009. gada 31. decembrim, atkarībā no tā, kurš termiņš ir agrāk.
(8)
Atkāpei nebūs negatīva iespaida uz Kopienu pašu resursiem no PVN,
IR PIEŅĒMUSI ŠO LĒMUMU.
1. pants
Lēmuma 2001/865/EK 2. pantu aizstāj ar šādu pantu:
“2. pants
Saskaņā ar 1. pantu piešķirtās atļaujas termiņš beidzas dienā, kad stājas spēkā direktīva, ar ko racionalizē atkāpes atbilstoši Direktīvas 77/388/EEK 27. pantam, kuras attiecas uz izvairīšanos no pievienotās vērtības nodokļa maksāšanas saistībā ar atbrīvojumu ieguldījumu zeltam, vai 2009. gada 31. decembrī, atkarībā no tā, kurš termiņš ir agrāk.”
2. pants
Lēmums ir adresēts Spānijas Karalistei.
Briselē, 2004. gada 7. decembrī

Labels: 18
2
15
1